《黄茅滩》
清代·宋琬

群山夹江流，其形如囊橐。缅想太古前，神功劳斧削。

直下塞坤维，高空插冥漠。崩浪屡洄漩，层峦迭参错。

罨画象楼台，岧峣类城郭。翠含青黛光，白者为粉垩。

沿回路已穷，侧转忽开拓。烟际见渔舟，遥遥一秋箨。

涉险却恬嬉，胜赏反惊愕。浑似逢异书，披览得约略。

行行止三舍，樵爨倚山脚。方音闻鹧鸪，暝色下猱玃。

汹汹怒涛哀，凫凫山泉弱。兴来抽短毫，庶几慰飘泊。

作者简介：宋琬（1614～1674）清初著名诗人，清八大诗家之一。字玉叔，号荔裳，汉族，莱阳（今属山东）人。顺治四年进士，授户部主事，累迁永平兵仆道、宁绍台道。族子因宿憾，诬其与闻逆谋，下狱三年。久之得白，流寓吴、越间，寻起四川按察使。琬诗入杜、韩之室，与施闰章齐名，有南施北宋之目，又与严沆、施闰章、丁澎等合称为燕台七子，著有《安雅堂集》及《二乡亭词》。